TSR จัดกิจกรรมมอบระบบน้ำดื่มหวังเดินหน้าธุรกิจควบคู่ดูแลสังคม
TSR จัดกิจกรรม CSR ตามโครงการ “เครื่องกรองน้ำเซฟ มอบระบบน้ำดื่มเพื่อสุขภาพที่ดีของชุมชน” หวังตอกย้ำเดินหน้าธุรกิจควบคู่ดูแลสังคมและสิ่งแวดล้อม
7 ธ.ค. 2559


นายวิรัช วงศ์นิรันดร์ กรรมการผู้จัดการ บริษัท เธียรสุรัตน์ จำกัด (มหาชน) หรือ TSR ผู้นำการผลิตและจำหน่ายเครื่องกรองน้ำดื่มภายในครัวเรือน ภายใต้แบรนด์ “SAFE” เปิดเผยว่า บริษัท ได้จัดกิจกรรม CSR ตามโครงการ “เครื่องกรองน้ำเซฟ มอบระบบน้ำดื่มเพื่อสุขภาพที่ดีของชุมชน” ให้แก่โรงเรียนไตรรัตน์  วิทยาคาร อ.ปากช่อง จ.นครราชสีมา ซึ่งเป็นโรงเรียนที่ขาดแคลนแหล่งน้ำสำหรับอุปโภคบริโภคที่สะอาดและถูกหลักอนามัย  และที่ผ่านมาทางโรงเรียนต้องทำการซื้อน้ำประปาจากหมู่บ้านเพื่อนำมาใช้ในการอุปโภคและบริโภคของนักเรียนและครู  ดังนั้น บริษัทฯ จึงได้พัฒนาเครื่องกรองน้ำอัลคาไลน์พร้อมถังเก็บน้ำขนาดใหญ่ เพื่อเป็นสาธารณประโยชน์และยกระดับคุณภาพชีวิตที่ดีของเด็กนักเรียน ครู และคนในชุมชน เพื่อช่วยบรรเทาปัญหาดังกล่าว 
นอกจากนี้ บริษัทได้จัดให้มีกิจกรรมมอบทุนการศึกษาเพื่อถวายเป็นพระราชกุศลแด่พระบาทสมเด็จพระปรมินทรมหาภูมิพล อดุลยเดช รัชกาลที่ 9  จากกิจกรรมภาพวาดประกวดวาดรูป ระบายสี ในหัวข้อ “ในหลวงกับพระราชกรณีกิจเรื่องน้ำ” ด้วยต้องการให้นักเรียนทุกระดับชั้นได้มีส่วนร่วมน้อมสำนึกในพระมหากรุณาธิคุณ และพระราชกรณีกิจ โดยจัดแบ่งการแข่งขันตามระดับชั้น ได้แก่ ชั้นประถมศึกษาปีที่ 1-3  วาดรูประบายสีด้วยสีเทียน, ชั้นประถมปีที่ 4-6 วาดรูประบายสีด้วยสีไม้ และชั้นมัธยมปีที่ 1 – 3 วาดรูประบายสีด้วยสีน้ำ
“การสร้างความสัมพันธ์อันดีระหว่างชุมชนและองค์กรนับเป็นเรื่องสำคัญ ซึ่งเธียรสุรัตน์ไม่เพียงแต่เป็นองค์กรที่มีการประกอบธุรกิจที่เกี่ยวข้องกับนวัตกรรมของน้ำ แต่ยังดำเนินนโยบายด้านความรับผิดชอบต่อสังคมและสิ่งแวดล้อมให้เกิดขึ้นในทุกระดับ พร้อมกับมุ่งเน้นการส่งเสริมและพัฒนาให้สอดคล้องกับความต้องการของชุมชน เพื่อยกระดับคุณภาพชีวิตและความเป็นอยู่ของชุมชนในระยะยาว” นายวิรัช กล่าวในที่สุด
ทั้งนี้ โครงการ CSR (Corporate Social Responsibility) เป็นหนึ่งในโครงการที่ TSR ให้ความสำคัญมาอย่างต่อเนื่อง โดย TSR ได้ดำเนินธุรกิจตามปณิธานที่ยึดมั่นมาตลอดระยะเวลากว่า 40 ปี คือการอยากเห็นคนไทยในทุกๆ บ้าน ได้มีน้ำดื่มที่สะอาด ปลอดภัยและดีต่อสุขภาพ จึงได้มีการกำหนดนโยบายและการดำเนินงานด้วยความรับผิดชอบต่อสังคม ไม่ว่าจะเป็นการดูแลลูกค้าหรือผู้บริโภค ในส่วนของผู้ถือหุ้น หรือแม้แต่คู่ค้ากับองค์กรอย่างเหมาะสมและเป็นธรรม รวมทั้งมีการเปิดเผยข้อมูลอย่างโปร่งใส และตระหนักในความสำคัญของการกำกับดูแลกิจการที่ดี (Good Corporate Governance)